**Smjernice za podnosioce prijava**

*Poziv potencijalnim korisnicima bespovratnih sredstava za* *mjeru podrške uvođenju standarda i certifikaciji u poljoprivredno-prehrambenoj proizvodnji*

septembar, 2022. godine

**SADRŽAJ**

[1. INFORMACIJE O JAVNOM POZIVU 3](#_Toc106192810)

[1.1. Informacija o projektu uz čiju podršku se realizuje ovaj javni poziv 3](#_Toc106192811)

[1.2. Zaštita podataka 3](#_Toc106192812)

[1.3. Ciljevi mjere podrške 3](#_Toc106192813)

[1.4. Očekivani rezultati Javnog poziva 3](#_Toc106192814)

[2. PRAVILA JAVNOG POZIVA 4](#_Toc106192815)

[2.1. Prihvatljivi podnosioci prijava financijske podrške 4](#_Toc106192816)

[2.2. Neprihvatljivi podnosioci prijava 5](#_Toc106192817)

[2.3. Prihvatljivi sektori za podršku 6](#_Toc106192818)

[2.4. Prihvatljiva geografska regija za projekte 6](#_Toc106192819)

[2.5. Zahtjevi za ispunjenje standarda 6](#_Toc106192820)

[2.6. Visina financijske podrške kroz mjeru podrške uvođenju standarda i certificiranju u poljoprivrednoj proizvodnji 6](#_Toc106192821)

[2.6.1. Ukupna raspoloživa sredstva 7](#_Toc106192822)

[2.6.2. Visina pojedinačnih iznosa za finansiranje i udio sufinansiranja korisnika 7](#_Toc106192823)

[2.7. Kriteriji za ocjenjivanje zaprimljenih prijava 8](#_Toc106192824)

[2.7.1. Opći kriteriji prihvatljivosti podnosioca prijave i projektnog prijedloga 8](#_Toc106192825)

[2.7.2. Kvalitativni kriteriji za bodovanje dostavljenih prijava 8](#_Toc106192826)

[2.8. Pravila za korištenje financijske podrške 9](#_Toc106192827)

[2.8.1. Prihvatljive investicije i troškovi 9](#_Toc106192828)

[2.8.2. Neprihvatljive investicije i troškovi 9](#_Toc106192829)

[2.8.3. Sadržaj ponude 10](#_Toc106192842)

[2.8.4. Lista prihvatljivih zemalja porijekla kupljene robe 11](#_Toc106192843)

[2.9. Rokovi za završetak predloženog projekta 11](#_Toc106192844)

[3. NAČIN PODNOŠENJA PRIJAVA I NJIHOVO OCJENJIVANJE 11](#_Toc106192845)

[3.1. Potrebna dokumentacija 11](#_Toc106192846)

[3.2. Način dostave prijave 12](#_Toc106192847)

[3.3. Krajnji rok za podnošenje prijava 12](#_Toc106192848)

[3.4. Dodatne informacije 13](#_Toc106192849)

[3.5. Informisanje potencijalnih podnosioca prijava o javnom pozivu 13](#_Toc106192850)

[4. BODOVANJE I ODABIR KORISNIKA SREDSTAVA MJERE PODRŠKE 13](#_Toc106192851)

[Korak 1: Otvaranje pristiglih prijava, provjera administrativne usklađenosti i ispunjenosti općih i posebnih kriterija 13](#_Toc106192852)

[Korak 2: Bodovanje prijava 13](#_Toc106192853)

[Korak 3: Posjeta na terenu 16](#_Toc106192854)

[5. OBAVIJEST O REZULTATIMA POZIVA 16](#_Toc106192855)

[6. ODLUKA O DODJELI SREDSTAVA I POTPISIVANJE UGOVORA 17](#_Toc106192856)

[7. NAČIN ISPLATE SREDSTAVA 17](#_Toc106192857)

[8. PODRŠKA U TOKU REALIZACIJE INVESTICIJA 18](#_Toc106192858)

[9. IZVJEŠTAVANJE I PRAVDANJE TROŠKOVA ZA PREDMETNU INVESTICIJU 18](#_Toc106192859)

[10. KONTROLA REALIZACIJE INVESTICIJE I PRAĆENJE 18](#_Toc106192860)

[11. PROMOCIJA PROJEKATA I OZNAČAVANJE OBJEKATA I OPREME FINANSIRANIH KROZ MJERU PODRŠKE PROJEKTA 19](#_Toc106192861)

[12. IZMJENE I/ILI ISPRAVKE JAVNOG POZIVA 19](#_Toc106192862)

[PRILOZI 19](#_Toc106192863)

LISTA SKRAĆENICA

|  |  |
| --- | --- |
| **BD** | Brčko Distrikt |
| **BiH** | Bosna i Hercegovina |
| **BRC** | Britanski konzorcij trgovaca na malo (engl. *British Retail Consortium*) |
| **CzDA** | Češka razvojna agencija (engl. *Czech Development Agency*) |
| **EU** | Evropska unija |
| **EUR** | Euro |
| **EU4AGRI** | Podrška Evropske unije konkurentnosti poljoprivrede i ruralnom razvoju u Bosni i Hercegovini (engl. European Union Support to Agriculture Competitiveness and Rural Development in Bosnia and Herzegovina) |
| **EU4Business** | Konkurentnost i inovacije: Lokalne razvojne strategije (engl. Competitiveness and Innovation: Local Development Strategies) |
| **FBiH** | Federacija Bosne i Hercegovine |
| **FSSC** | Sistem certifikacije za sigurnost hrane (engl. Food Safety System Certification) |
| **Global GAP** | Globalne dobre proizvođačke prakse (engl. *Global Good Agricultural Practice*) |
| **GMP** | Dobra proizvođačka praksa (Good Manufacturing Practice) |
| **GRASP** | Globalna procjena rizika kroz društvenu praksu (Global Risk Assesment on Social Practice) |
| **HACCP** | Analiza rizika i kritičnih kontrolnih tačaka (engl. *Hazard Analysis and Critical Control Point*) |
| **IFS** | Međunarodni standard za hranu (engl. *International Food Standard*) |
| **ISO** | Međunarodna organizacija za standardizaciju (engl. *International Organization for Standardization*) |
| **JIB** | Jedinstveni identifikacioni broj |
| **JLS** | Jedinica lokalne samouprave |
| **KM** | Konvertibilna marka |
| **PDF** | Prijenosni format dokumenata (engl. *Portable Document Format*) |
| **PDV** | Porez na dodanu vrijednost |
| **RS** | Republika Srpska |
| **SPR 1053** | Obrazac Specifikacije za utvrđivanje dohotka od samostalne djelatnosti |
| **SQF** | Sigurnost i kvalitet hrane ( engl. Safe Quality Food) |
| **UN** | Ujedinjene nacije (engl. *United Nations*) |
| **UNDP** | Razvojni program Ujedinjenih nacija (engl. *United Nations Development Programme*) |

# 1. INFORMACIJE O JAVNOM POZIVU

## 1.1. Informacija o projektu uz čiju podršku se realizuje ovaj javni poziv

Projekat „Podrška Evropske unije konkurentnosti poljoprivrede i ruralnom razvoju u Bosni i Hercegovini“ (EU4Agri) je četverogodišnji projekat (2020. - 2024.) koji ima za cilj da modernizira poljoprivredno-prehrambeni sektor i poboljša ruralnu ekonomiju povećavajući konkurentnost poljoprivredne proizvodnje, poslova i usluga. Projekat provode Razvojni program Ujedinjenih nacija (UNDP) u Bosni i Hercegovini (BiH) i Češka razvojna agencija (CzDA). Ukupna vrijednost projekta iznosi 20,25 miliona eura i finansira ga Evropska unija sa 20 miliona eura, a UNDP i CzDA sa 250.000 eura. Podrška poljoprivredno-prehrambenom sektoru će biti osigurana putem javnih poziva za pružanje podrške i to u tri oblasti:

1. ulaganje u primarnu proizvodnju i prerađivačke kapacitete u cilju jačanja tržišne efikasnosti,
2. jačanje savjetodavnih usluga za unapređenje znanja i razvoj vještina, i
3. jačanje i diverzifikacija ruralne ekonomije.

Projekat će također korisnicima pružiti tehničku pomoć kako bi što uspješnije iskoristili raspoloživa bespovratna sredstva.

**Ovaj javni poziv kao i smjernice za potencijalne podnosioce prijava se isključivo odnose na mjeru podrške uvođenju standarda i certificiranju u poljoprivredno-prehrambenoj proizvodnji.**

## 1.2. Zaštita podataka

UNDP osigurava zaštitu ličnih podataka odgovorno i u skladu s pravilima UNDP-a, najboljim praksama struke i tehničkim i finansijskim mogućostima, slijedeći načela zakonitosti, pravilnosti i transparentnosti. Svi podaci koje budu dostavili podnosioci prijava će se koristiti isključivo za potrebe UNDP-a i Projekta.

## 1.3. Ciljevi mjere podrške

U cilju postizanja održive i konkurentne poljoprivrede, kontrolisane upotrebe prirodnih resursa i uvođenja dobrih praksi Projekat očekuje ostvarivanje sljedećih ciljeva kroz provedbu mjere podrške uvođenju standarda i certificiranju u poljoprivrednoj proizvodnji:

* Doprinos stabilizaciji/jačanju poljoprivredno-prehrambene industrije kroz uvođenje standarda kvaliteta i certificiranje proizvodnje i poslovanja u poljoprivredno-prehrambenom sektoru;
* Unapređenje kvaliteta proizvoda, higijene, sljedivosti i sigurnosti hrane kroz uvođenje osnovnih i viših standarda kvaliteta čime se doprinosi očuvanju zdravlja ljudi/potrošača;
* Jačanje sistema zaštite i podizanje vrijednosti poljoprivrednih i prehrambenih proizvoda;
* Promovisanje dobrih praksi i održivog razvoja putem poboljšanja upravljanja prirodnim resursima, zaštite okoliša, zaštite radnika i sigurnosti hrane.
* Povećanje konkurentnosti i olakšanje pristupa novim tržištima

## 1.4. Očekivani rezultati Javnog poziva

Kroz provedbu ovog Javnog poziva se očekuju sljedeći rezultati:

* uspješno realizovano minimalno 30 projekata u toku kojih će odabrani podnosioci prijave ispuniti uslove za sticanje standarda kvaliteta i certifikata o kvaliteti proizvodnje, a u svrhu povećanja konkurentnosti na tržištu i obezbjeđenje boljeg kvaliteta proizvoda;

# 2. PRAVILA JAVNOG POZIVA

Pravila javnog poziva definišu prihvatljive podnosioce prijava, aktivnosti i troškove, te osnovne kriterije i zahtjeve koje podnesene prijave moraju zadovoljiti kako bi bile uzete u obzir za sufinansiranje.

## 2.1. Prihvatljivi podnosioci prijava financijske podrške

Prihvatljivi podnosioci prijava za dodjelu bespovratnih sredstava u okviru mjere podrške za uvođenje standarda i certifikaciju u poljoprivrednoj proizvodnji i preradi poljoprivrednih proizvoda[[1]](#footnote-2) mogu biti obrti, preduzetnici, zadruge, udruženja i preduzeća u skladu sa važećom klasifikacijom u BiH, a kako slijedi:

* mikro, mala i srednja preduzeća[[2]](#footnote-3) koja su registrovana najkasnije dvije godine prije objave ovog Javnog poziva i koja se bave proizvodnjom, preradom ili proizvodnjom i preradom poljoprivrednih proizvoda za ljudsku ishranu,
* Obrti/preduzetnici i zadruge koji se ne kraće od dvije godine od objave ovog javnog poziva bave proizvodnjom, preradom ili proizvodnjom i preradom poljoprivrednih proizvoda za ljudsku ishranu,
* Udruženja koja su registrovana najkasnije dvije godine prije objave ovog javnog poziva i koja okupljaju isključivo proizvođače/prerađivače poljoprivrednih proizvoda za ljudsku ishranu. Udruženja su prihvatljiv podnosilac prijave samo u slučaju ako se projektni prijedlog odnosi na grupnu certifikaciju (članovi udruženja).

Napomena:

Podnosilac prijave MOŽE podnijeti projektni prijedlog za certifikaciju vlastitih procesa/proizvoda ali također može podnijeti projektni prijedlog koji se odnosi na grupnu certifikaciju (članovi zadruge, kooperanti, dobavljači).

Ukoliko je podnosilac prijave udruženje tada je prihvatljiv samo prijedlog koji se odnosi na grupnu certifikaciju (članovi udruženja).

Podnosioci prijava mogu podnijeti **samo jednu prijavu** na ovaj javni poziv. **Podnosioci prijava su odgovorni za realizaciju projekta uključujući i finansijske obaveze.**

**Podnosilac prijave može dobiti finansijsku podršku za implementaciju uvođenja najviše 2 standarda i/ili certifikata sa liste koja** slijedi ili **ponovnu certifikaciju** [[3]](#footnote-4) istih**:**

* HACCP
* ISO 2200
* FSSC 22000,
* Halal,
* Košer,
* ISO 14001,
* ISO 45001
* ISO 9001,
* IFS,
* GMP,
* BRC,
* Organska proizvodnja,
* GlobalGAP, GRASP
* SQF
* Ostali međunarodni standardi za prehrambenu industriju ili primarnu poljoprivrednu proizvodnju

Kroz ovaj javni poziv nije prihvatljivo financiranje recertifikacije aktulenih certifikata/standarda.

**Napomena: Proces uvođenja standarada mora rezultirati sa izdavanjem certifikata od strane akreditovane certifikacijske kuće.**

**Isti podnosioci prijava mogu biti podržani kroz mjere podrške Projekata do 3 puta uzimajući u obzir sve javne pozive koji će biti objavljeni od strane Projekata (od 2020. do 2024. godine). Također, podnosioci prijava mogu biti korisnici Projekata samo jednom kroz istu mjeru podrške.**

**Podnosilac prijave prije podnošenja sljedeće prijave na neki od budućih javnih poziva za podršku mora u potpunosti realizovati investiciju iz aktivnog ugovora (npr. dobiti odobrenje na Izvještaj o investiciji), te u potpunosti ispuniti sve ugovorne obaveze (uključujući i one po osnovu zapošljavanja kao i ostvariti povećanje prihoda u skladu sa dinamikom navedenom u poslovnom planu, izvještavanje, i sl.).**

Podnosioci prijava trebaju ispunjavati sve uslove definisane ovim smjernicama, odnosno prijedlog projekta treba da bude pripremljen u skladu sa zahtjevima i karakteristikama datim u smjernicama i prijavnom paketu, uključujući i prijavni obrazac sa projektnim prijedlogom i druge odgovarajuće priloge. Također projektni prijedlog **MORA** biti u skladu sa gore navedenim ciljevima i doprinijeti ostvarivanju očekivanih rezultata ovog javnog poziva.

**NAPOMENA: Svi projektni prijedlozi koji nisu u skladu sa ciljevima i očekivanim rezultatima Smjernica za javni poziv neće biti razmatrani.**

## 2.2. Neprihvatljivi podnosioci prijava

Projekti neće razmatrati ni odobriti podršku podnosiocima prijava za koje se utvrdi da:

* su kroz prijavu dostavili neistinite i netačne informacije i popratnu dokumentaciju;
* su u postupku predstečajne nagodbe ili likvidacije;
* nisu registrovani na području BiH;
* nisu ispunili obaveze plaćanja dospjelih poreza i doprinosa za penziono i zdravstveno osiguranje u skladu sa zakonskim odredbama (podnosioci prijave koji imaju sklopljen ugovor sa poreskim organima u BiH o servisiranju duga neće biti uzeti u razmatranje);
* nemaju izmirene sve obaveze prema svojim zaposlenicima po bilo kojoj osnovi;
* su osuđeni za kazneno djelo vezano za svoje poslovanje na temelju pravosnažne presude;
* u protekle 3 godine imaju neispunjenih obaveza za dodijeljene poticajne mjere entitetskih ministarstava, odnosno relevantnih institucija Brčko Distrikta BiH (BD);
* nisu uspješno završili provođenje ranije odobrenih projekata koji su finansirani putem projekata EU4AGRI, EU4Business ili projekata koje financira i/ili implementira UNDP;
* imaju u vlasničkoj strukturi udio javnog kapitala ili glasačkih prava tog javnog kapitala;
* su poslovali sa gubitkom (deficit) u 2021. godini;
* Vlasnik i/ili odgovorno lice obnašaju javnu funkciju, ili su zaposleni u institucijama vlasti.

Dodatno, kod razmatranja podnosilaca prijava razmatrat će se prihvatljivost njihovih poslovnih praksi. Projekti neće odobriti podršku podnosiocima prijava za koje se utvrdi da:

* krše ili učestvuju u zloupotrebi ljudskih prava, uključujući prava manjinskih naroda;
* upotrebljavaju ili tolerišu prisilan ili nametnuti rad;
* upotrebljavaju ili tolerišu najgore oblike dječijeg rada;
* sudjeluju u proizvodnji, trgovini ili distribuciji:
* **oružja i/ili municije** ili njihovih sastavnih dijelova te replike oružja koja se prodaju djeci;
* **alkoholnih pića** (osim piva i vina);
* **duhana ili duhanskih proizvoda**; i
* **opreme i/ili organizovanja djelatnosti kockanja**, kockarnica, kladionica i sličnih poduhvata organizovanja igara na sreću;
* krše sankcije UN-a, relevantne konvencije, ugovore i rezolucije ili su na UN-ovim popisima o neprihvatljivosti;
* su uključeni u proizvodnju, prodaju i distribuciju pornografije;
* se bave nezakonitom proizvodnjom ili prodajom ili distribucijom bilo kojeg proizvoda, ili se bavi aktivnošću koja se smatra nezakonitom prema domaćim zakonima ili propisima ili prema međunarodnim konvencijama i sporazumima ili onima koji podliježu međunarodnom postepenom ukidanju ili zabrani
* se bave neodrživim metodama ribolova (npr. ribolov na moru uz upotrebu mreža potegača dužih od 2,5 km);
* proizvode ili upotrebljavaju ili trguju nevezanim azbestnim vlaknima ili proizvodima koji sadrže azbest;
* se bave aktivnostima koje su zabranjene domaćim zakonima ili međunarodnim konvencijama koje se odnose na zaštitu resursa biološke raznolikosti ili kulturne baštine;
* su izloženi kontroverzama i/ili drugim radnjama prije ili tokom provođenja Javnog poziva i koje mogu imati negativan uticaj na reputaciju UNDP-a, Projekata, donatora ili institucionalnih partnera uključenih u provedbu projektnih aktivnosti.

## 2.3. Prihvatljivi sektori za podršku

Za podršku uvođenju standarda i certifikaciju u poljoprivredno-prehrambenu proizvodnju prihvatljivi su svi projekti koji se isključivo odnose na uvođenje standarda i certifikaciju za procese i/ili proizvode koji su namijenjeni ljudskoj prehrani

## 2.4. Prihvatljiva geografska regija za projekte

U okviru ovog javnog poziva prihvatljive su prijave za projekte koji će se realizovati na teritoriji BiH.

Prijave za projekte koji se odnose na uvođenje standarda i certifikaciju podnosilaca prijave čije se sjedište nalazi na teritoriji jedinica lokalne samouprave (JLS) koje spadaju u nerazvijene u RS ili grupa IV u FBiH ili izrazito nerazvijene u RS ili grupa V u FBiH[[4]](#footnote-5) dobit će prednost te će biti dodatno bodovane u skladu s tabelom za bodovanje datom u dijelu 4. *Bodovanje i odabir korisnika bespovratnih sredstava.*

## 2.5. Zahtjevi za ispunjenje standarda

Projektni prijedlozi finansirani kroz sredstva podrške moraju biti realizovani u skladu sa standardima iz važećih zakonskih i podzakonskih akata koji se odnose na zaštitu i sigurnost na radu, sigurnost hrane, zaštitu okoliša, javno zdravstvo, dobrobit i zdravlje životinja te zaštitu bilja.

Nakon završetka investicije, projektni tim zajedno sa predstavnicima partnerskih institucija, će vršiti kontrolu ispunjenja pomenutih standarda od strane odabranih korisnika.

## 2.6. Visina financijske podrške kroz mjeru podrške uvođenju standarda i certificiranju u poljoprivrednoj proizvodnji

### Ukupna raspoloživa sredstva

Ukupna raspoloživa sredstva za podršku uvođenja standarda/sistema kontrole kvalitete i certifikaciji u poljoprivredno-prehrambenoj proizvodnji iznose do **1.000.000,00 KM** po ovom javnom pozivu.

Ukoliko se po ovom pozivu zaprimi veći broj kvalitetnih prijava koje prevazilaze raspoloživa sredstva, Projekat zadržava pravo da poveća iznos raspoloživih sredstva.

Projekat zadržava pravo da ne dodijeli sva raspoloživa sredstva u slučaju da kvalitet projektnih prijedloga ne ispuni očekivanja i definisane kriterije**.**

### Visina pojedinačnih iznosa za finansiranje i udio sufinansiranja korisnika

Sredstva podrške po jednoj prijavi mogu iznositi **od** **5.000 KM do 50.000 KM i mogu se koristiti samo za financiranje prihvatljivih troškova opisanih u tačci 2.8.1. (obratiti pažnju na definiciju prihvatljivih troškova koji mogu biti financirana iz sredstava Projekta)**.

Iznos obaveznog financijskog učešća podnosioca prijave iznosi **30%** ukupne vrijednosti prihvatljivih troškova projekta.

**Sufinansiranje mora biti novčano** te se učešće neke druge vrste neće uzimati u obzir. Podnosilac prijave će podatke o finansijskim sredstvima za sufinansiranje obezbijediti kroz prijavni obrazac i budžet, zajedno sa pismom namjere o minimalnom iznosu sufinansiranja.

Nakon odobrenja projekata, budući korisnici će imati mogućnost da izaberu između dva načina isplate odobrenih sredstava i to:

1. avansna isplata i
2. refundiranje troškova.

Ukoliko odabrani korisnici odaberu način avansne isplate **morat će dostaviti bankovnu garanciju** za traženi iznos financijske podrške. Bankovna garancija se treba izdati na period trajanja Ugovora o financijskoj podršci plus dodatna 2 mjeseca, a treba uključiti traženi iznos financiranja od strane Projekta i iznos PDV obračunat na iznos tražene financijske podrške.

Na primjer, ukoliko je ukupni iznos prihvatljivih troškova projekta 50.000 KM, gdje se kroz mjeru podrške finansira 35,000 KM, bankovna garancija će morati biti izdata na iznos 40.950 KM (iznos podrške + PDV). Bankovna garancija će biti iskorištena ukoliko se utvrdi da podnosilac prijave nije ispunio **SVE** Ugovorom predviđene obaveze. Odnosno, ukoliko korisnik **ne dobije certifikat** naveden u podnesenoj prijavi (i Ugovoru o podršci), Projekat će aktivirati bankovnu garanciju i  **izvršiti povrat ukupno uplaćenih sredstava financijske podrške**.

Ukoliko odabrani korisnici odaberu način isplate sredstava putem refundiranja troškova, Projekat će odobrene i ugovorene iznose podrške isplatiti nakon završetka provođenja **svih projektnih aktivnosti** i dostavljanja **potpunih dokaza o ispunjenju svih ugovornih obaveza**, odnosno, sredstva će biti isplaćena kada podnosilac prijave dostavi dokaz o certifikaciji koja je bila predmet projektnog prijedloga.

Troškovi izdavanja bankovnih garancija se smatraju neprihvatljivim troškovima u okviru ovog javnog poziva. Projekat će dostaviti primjer teksta bankovne garancije svim korisnicima koji budu odabrani za podršku i koji odaberu avansno plaćanje kao način isplate mjere podrške.

Više informacija o načinu plaćanja se nalazi u dijelu *7.* *Način isplate sredstava*.

**Projekat može donijeti i posebnu odluku o izmjeni ugovornih obaveza u slučaju vanredne situacije koje utječu na poslovanje, a van kontrole je korisnika (epidemiološke mjere, prirodne nepogode i sl.).**

## 2.7. Kriteriji za ocjenjivanje zaprimljenih prijava

Zaprimljene prijave za financiranje putem mjere podrške za uvođenje standarda kvaliteta i certifikaciju poljoprivredno -prehrambenu proizvodnju će se ocjenjivati na osnovu niže opisanih **općih i kvalitativnih kriterija .**

### 2.7.1. Opći kriteriji prihvatljivosti podnosioca prijave i projektnog prijedloga

Podnosioci prijave i projektni prijedlog da bi bili predloženi za daljnje ocjenjivanje **MORAJU** ispuniti slijedeće opće kriterije:

1. prijave je potpuna i podnešena u skladu sa Smjernicama – putem online sistema;
2. podnosilac prijave je registrovan u jedinici lokalne samouprave ili sudu, u zavisnosti od organizacionog oblika;
3. podnosilac prijave ima sjedište na teritoriji BiH;
4. osoba koja podnosi zahtjev u ime podnosioca prijave mora biti isključivo vlasnik ili odgovorno lice podnosioca prijave;
5. planirana investicija će se realizovati na teritoriji BiH;
6. prijava se odnosi na implementaciju i certifikaciju u skladu sa maksimalno 2 certifikata;
7. podnosilac prijave posjeduje dozvolu za gradnju za radove (uključuje građevinske i zanatske radove) predviđene projektom (ili mišljenje nadležnog organa da za planirane radove nije potrebna dozvola za gradnju);
8. postojeći objekat/i u kojima se odvija proizvodni proces su u vlasništvu podnosioca prijave ili podnosilac prijave posjeduje koncesiju ili ugovor o najmu čije trajanje je najmanje 5 godina počev od datuma objave ovog Javnog poziva (Ugovori moraju biti ovjereni kod notara);
9. postojeći objekti u kojima se odvija proizvodni proces moraju imati važeću upotrebnu dozvolu (ukoliko je objekat već korišten za proizvodnju) ili dobiti upotrebnu dozvolu u toku trajanja Ugovora o financijskoj podršci ukoliko objekat prethodno nije korišten za proizvodnju (navedeno će biti Ugovorna obaveza).
10. podnosilac prijave je registrovan minimalno **dvije godine** prije objave ovog Javnog poziva;
11. podnosilac prijave će osigurati finansijska sredstva za sufinanciranje projekta u minimalnom iznosu od 30% prihvatljivih troškova projekta, kako je definisano u 2.6.2 Visina pojedinačnih iznosa za financiranje i udio sufinanciranja korisnika;
12. predloženi projekat će biti završen najkasnije 12 mjeseci od dana potpisivanja ugovora kao što je vidljivo iz prijavnog obrasca;
13. podnosilac prijave u vlasničkoj strukturi nema udio javnog kapitala ili glasačkih prava tog javnog kapitala;
14. podnosilac prijave nije poslovao sa gubitkom (deficitom) u 2021. godini.
15. podnosilac prijave nema blokiran nijedan bankovni račun u trenutku podnošenja prijave na ovaj javni poziv;
16. podnosilac prijave u momentu podnošenja prijave nema dospjelih, a neizmirenih poreskih obaveza i drugih davanja, uključujući i one prema uposlenicima;
17. podnosilac prijave nije u postupku predstečajne nagodbe ili likvidacije;
18. vlasnik i/ili odgovorno lice podnosioca prijave nije osuđivan za kazneno djelo vezano za svoje poslovanje na temelju pravosnažne presude;
19. vlasnik i/ili odgovorno lice podnosioca prijave ne obnaša/ju javnu funkciju.

### 2.7.2. Kvalitativni kriteriji za bodovanje dostavljenih prijava

U ocjenjivanju prijava, Projekat će također uzeti u obzir i kvalitativne kriterije koji koriste se za bodovanje dostavljenih prijava. Kvalitativni kriteriji su detaljno obrađeni u poglavlju 4. Bodovanje i odabir korisnika sredstava mjere podrške - Korak 2: Bodovanje prijave.

## 2.8. Pravila za korištenje financijske podrške

Budžet predloženih projektnih prijedloga (uključujući i sufinanciranje) kojeg pripremaju podnosioci prijava može sadržavati **prihvatljive i neprihvatljive stavke**, koje se odnose na predloženi projekat, a u skladu sa ispod navedenom kategorizacijom. Ukoliko podnosilac prijave navede i neprihvatljive stavke iste moraju biti jasno odvojene od prihvatljivih stavki te propisno deklarisane. Kroz ovaj javni poziv je moguće finansirati **isključivo prihvatljive stavke u skladu sa tačkom 2.8.1.**, i **obavezno minimalno učešće podnosioca** prijave mora biti iz prihvatljivih stavki dok će se neprihvatljive stavke koristiti za ocjenu projekta.

### 2.8.1. Prihvatljive investicije i troškovi

Podnosilac prijave će biti dužan pravdati trošak ukupnih prihvatljivih stavki predviđenih za realizaciju projekta, kako vlastitih tako i sredstava podrške kroz Projekte.

Da bi investicije i troškovi bili prihvatljivi potrebno je da budu:

1. neophodni za implementaciju predloženog projekta;
2. realni i predviđeni budžetom;
3. opravdani, mjerljivi i u skladu sa projektnim prijedlogom; i
4. nastali nakon potpisivanja i tokom trajanja ugovora sa Projektom,

Navedeno se odnosi kako na sredstva Projekta, tako i na sredstva osigurana od podnosioca prijave.

Prihvatljive investicije i troškovi se odnose na:

* troškove vezani za unutrašnju prilagodbu i reorganizaciju prostora kako bi isti zadovoljio uslove predmetnog standarda/certifikata.
* troškovi nabavke dezinfekcijskih sredstava, jednokratne zaštitne odjeće/obuće (nanognice, rukavice, kape, zaštitna odijela, i ostala jednokratna zaštitna odjeća/obuća), zaštitna odjela i obuća (višekratna) i mašine za pranje prostora i opreme i UV lampe.
* troškove baždarenja mjerne opreme i protupožarnih aparata
* troškove obuke za sanitarni minimum i troškovi izdavanja certifikata za sanitarni minimum
* troškovi analiza ulaznih sirovina, zemljišta, vode, gotovih proizvoda i ostale analize relevantne za izdavanje certifikata (npr. mikrobiološke analize radnih površina i sl.)
* profesionalne i konsultantske usluge vezane za proces pripreme za certifikaciju te implementaciju standarada i sistema kontrole kvaliteta
* troškove eksternog audita kao i troškove postupka izdavanja certifikata od strane ovlaštenih nezavisnih certifikacijskih kuća.

Svi projektni prijedlozi u kojima se traži financijska podrška za neprihvatljive troškove i investicije će se smatrati neprihvatljivim i biće odbijeni.

### 2.8.2. Neprihvatljive investicije i troškovi

Neprihvatljive investicije i troškovi se ne mogu finansirati kroz ovaj javni poziv niti kroz sopstvena sredstva podnosioca prijave i oni su:

* Nabavka opreme, mašina, alata, komunikacijskih uređaja, hardvera i softvera te ostalih roba (djelomična ili potpuna), kao i izgradnja objekata, izvršena na osnovu donacija i poklona ili podrške u okviru međunarodnih projekata, donacija, odnosno iz bespovratna sredstva bilo kojeg nivoa vlasti u BiH;
* Nabavka korištene opreme;
* Nabavka proizvodne i procesne opreme za redovno odvijanje proizvodnje;
* Nabavka korištenog građevinskog materijala;
* Popravka postojeće opreme;
* Kupovina poljoprivrednog i građevinskog zemljišta i već postojećih zgrada i objekata;
* Kupovina, obnova, rekonstrukcija, modernizacija objekata za najam ili prodaju;
* Adaptacija objekata za osobnu upotrebu;
* Međunarodna putovanja;
* Nabavka sirovina i poluproizvoda;
* Nabavka vozila svih kategorija;
* Nabavka samohodnih viljuškara;
* Amortizacija dugotrajne imovine;
* Porezi uključujući PDV, carinske, uvozne dažbine i ostale naknade državi te usluge špedicije;
* Bankarski troškovi, troškovi garancija i slični troškovi;
* Troškovi konverzije, troškovi kursnih razlika i naknada;
* Troškovi plata i naknada za zaposlene ili troškovi vlastitog rada;
* Kazne, finansijski penali i sudski troškovi;
* Troškovi iznajmljivanja zemljišta, opreme, mašina ili prostora;
* Plaćanje u naturi i kompenzacija koja nije provedena preko poslovnog računa;
* Nabavka izvršena putem lizinga;
* Ostale investicije i troškovi nespomenuti kao prihvatljivi.

**Napomena: Neprihvatljive investicije i troškovi se neće uzimati u obzir za financiranje kroz ovaj javni poziv. Neprihvatljive investicije i troškovi se mogu i trebaju navesti u projektnom prijedlogu/budžetu kao posebno označena kategorija radi ispravne finansijske projekcije poslovanja.**



### Sadržaj ponude

Podnosilac prijave uz prijavu prilaže i najmanje jednu ponudu za svaku stavku koja je predmet investicije.

Ukoliko je dobavljač pravno lice ponuda treba minimalno da sadrži:

* + Naziv, sjedište i JIB dobavljača;
  + Naziv, sjedište i JIB podnosioca zahtjeva;
  + Opis usluga/proizvoda koji će biti isporučeni, pri čemu svaka stavka u ponudi mora da sadrži: jedinicu mjere, količinu, jediničnu cijenu i ukupnu cijenu stavke, kao i ukupnu cijenu ponude uključujući posebno iskazanu neto cijenu i iznos PDV-a izražene u KM, odnosno u EUR za strane dobavljače
  + Rok važenja ponude;
  + Broj, datum i mjesto izdavanja ponude;
  + Ovjeru dobavljača;
  + Rok isporuke usluge.

Ukoliko je dobavljač fizičko lice - konsultant ponuda treba minimalno da sadrži:

* + Ime pružaoca usluge;
  + Opis usluga koje će biti isporučene, pri čemu svaka stavka u ponudi mora da sadrži: jedinicu mjere, količinu, jediničnu cijenu i ukupnu cijenu stavke, kao i ukupnu cijenu ponude uključujući posebno iskazanu neto cijenu i iznos PDV-a izražene u KM, odnosno u EUR za strane dobavljače
  + Rok važenja ponude;
  + Datum i mjesto izdavanja ponude;
  + Rok isporuke usluge.

**Važno: Dobavljač ne može biti povezano lice/društvo sa podnosiocem prijave.**

**Osobe/organizacija koja radi na implementaciji standarda ne može biti uključena u sam proces certifikacije.**

Uz ponudu za troškove eksternog audita kao i troškove postupka izdavanja certifikata ponuđač mora dostaviti dokaz da se radi o akreditovanoj organizaciji za izdavanje predmetnog certifikata ili standarda.

### Lista prihvatljivih zemalja porijekla kupljene robe

Roba koja je predmet investicije mora biti porijeklom iz zemalja prihvatljivih za EU[[5]](#footnote-6), osim u slučaju da je vrijednosti robe bez PDV-a ispod praga konkurentskog postupka od 100.000 EUR.

## 2.9. Rokovi za završetak predloženog projekta

Sve aktivnosti navedene u projektnom prijedlogu moraju biti završene i rezultirati uvođenjem planiranih standarda i dobivanjem planiranih certifikata u roku od maksimalno 12 mjeseci od datuma potpisivanja ugovora. Svi projektni prijedlozi čiji predviđeni rok završetka prelazi ovaj rok će se smatrati neprihvatljivim i biće odbijeni.

# 3. NAČIN PODNOŠENJA PRIJAVA I NJIHOVO OCJENJIVANJE

Prijave za podrškutrebaju biti dostavljene na način i u formatu koju propisuje ovaj poziv, uključujući sve tražene priloge i dokumentaciju. Prijave se podnose na jednom od službenih jezika Bosne i Hercegovine. Rukom pisane i nepotpune prijave se neće uzeti u razmatranje.

## 3.1. Potrebna dokumentacija

Obavezna dokumentacija koju trebaju dostaviti podnosioci prijava (u skladu sa specifičnostima projektnog prijedloga i oblika organizovanja) **(poštujući pri tome imenovanje dokumentacije u prijavnom paketu – Prilog 4)** je:

1. Ispravno popunjen obrazac prijave (Projektni prijedlog Prilog 1 Potpisana verzija u PDF formatu i verzija u word formatu;
2. Budžet projekta (Prilog 2) – u excel formatu;
3. Pismo namjere sa planiranim iznosom sufinansiranja (Prilog 3) – Potpisana verzija u PDF formatu;
4. Lista za provjeru dostavljene dokumentacije i instrukcija za imenovanje dokumenata (Prilog 4);
5. Potpisana izjava da podnosilac prijave posluje u skladu sa UN globalnim principima (Prilog 5);
6. Registracija preduzeća/obrta/zadruge/udruženja koje je podnosilac prijave sa jasno iskazanom trenutnom vlasničkom strukturom (prva i aktuelna registracija);
7. Lična karta odgovornog lica/vlasnika podnosioca prijave;
8. Ljekarsko uvjerenje ili drugi zvanični dokument koji dokazuje da je vlasnik ili odgovorno lice osoba sa invaliditetom ukoliko je relevantno i ukoliko je u prijavi navedeno;
9. Dokaz o aktivnom bavljenju primarnom poljoprivrednom proizvodnjom, odnosno preradom poljoprivrednih proizvoda. Primarni poljoprivredni proizvođači su obavezni dostaviti Izvod iz RPG ili APIF koji dokazuje da su aktivni proizvođači minimalno dvije godine prije ovog javnog poziva (2020 i 2021). Za prerađivačku industriju podnosilac je obavezan dostaviti analitičke kartice i fakture prodaje gotovih proizvoda (minimalno tri po godini) za period dvije godine prije objave ovog javnog poziva (2020 i 2021).
10. Dokaz o vlasništvu ili pravu korištenja (ne kraće od 5 godina od datuma objave ovog javnog poziva) objekta u kom se odvija proizvodni proces;
11. Dozvola za gradnju (odnosi se na sve radove) ili mišljenje nadležnog organa da ista nije potrebna za radove planirane projektom;
12. Upotrebna dozvola za objekte u kojima se odvija proizvodni proces
13. Najmanje jedna ponuda za svaku stavku predmetne investicije. Ponuda mora da sadrži sve elemente naznačene u Poglavlju 2.8.3.;
14. Lista osiguranih lica za obveznika ili poresko uvjerenje o zaposlenim sa tačnim imenima i prezimenima i datumom početka osiguranja za svakog uposlenog izdato od nadležne Poreske uprave ne starije od 30 dana od dana objave ovog javnog poziva;
15. Kopija postojećih validnih certifikata kao što su HACCP, ISO 22000, ISO 14001, ISO 45001, IFS, BRC, Halal, Košer itd. (ukoliko isti postoje);
16. Kopija isteklog certifikata ukoliko se kroz projektni prijedlog radi **ponovna certifikacija;**
17. Finansijski izvještaji za posljednju godinu (2021. godina), potpisan i ovjereni od strane ovlaštenog računovođe. Izvještaji treba da uključuju bilans uspjeha, bilans stanja i izvještaj o toku novca ili SPR 1053;
18. Poreska uvjerenja o izmirenim poreskim obavezama (direktni i indirektni porezi) ne starija od 30 dana od dana objave ovog javnog poziva. Ukoliko podnosilac prijave nije u PDV sistemu, obavezan je dostaviti potvrdu od nadležne uprave za indirektno oporezivanje da nije upisan u Jedinstveni registar obveznika indirektnih poreza. Potvrda ne može biti starija od 30 dana od dana objave ovog javnog
19. Potvrda svih komercijalnih banaka u kojima podnosilac prijave ima otvoren račune za poslovanje preduzeća da isti nisu blokirani. Potvrda NE MOŽE biti starija od dana objave ovog javnog poziva;
20. Potpisana izjava vlasnika/odgovornog lica da preduzeće nije u postupku predstečajne nagodbe ili likvidacije*[[6]](#footnote-7)*;
21. Potpisana izjava da vlasnik/odgovorno lice podnosioca prijave nije osuđivan za kazneno djelo vezano za svoje poslovanje na temelju pravosnažne presude*[[7]](#footnote-8)* ;
22. Potpisana izjava da vlasnik i odgovorno lice podnosioca prijave ne obnaša javnu funkciju.

## 3.2. Način dostave prijave

Prijava se podnosi putem online platforme **https://javnipoziv.undp.ba** Instrukcije za korištenje online platforme možete pronaći na: **https://javnipoziv.undp.ba**

## 3.3. Krajnji rok za podnošenje prijava

Prijave se mogu podnijeti od **14.septembra 2022. godine** dok je krajnji rok **14. oktobar 2022. godine do 17:00 sati.** Prijave podnesene kroz druge kanale (pošta ili email) se neće uzeti u razmatranje.

## 3.4. Dodatne informacije

Dodatna pitanja u vezi ovog poziva se mogu dostaviti putem formulara za pitanja na web stranici projekta <https://eu4agri.ba/postavi-pitanje> u periodu od 19.09. do 07.10.2022. godine. Na sva pitanja koja stignu prije ili poslije navedenog roka se neće odgovarati. Prije postavljanja pitanja zainteresovani podnosioci prijava trebaju pažljivo pročitate dokument Smjernice za podnosioce prijava i postojeća pitanja i odgovore vezane za ovaj javni poziv. Projekat neće odgovarati na već odgovorena pitanja.

Pored toga, Projekat zadržava pravo da ne ponudi odgovor na generalna, nepotpuna i/ili neprecizna pitanja (npr. ukoliko se odgovor na pitanje nalazi u dokumentu Smjernice za podnosioce prijava ili su pitanja već adresirana u sekciji Pitanja i odgovori, i sl.), te na pitanja koja se odnose na tehničku pomoć i/ili savjetovanje vezano za pripremu projektnog prijedloga ili prijave.

Svi odgovori na pitanja koji mogu biti relevantni i za ostale podnosioce prijava, redovno će se objavljivati na web stranici UNDP-a: [www.ba.undp.org](http://www.ba.undp.org/) i na stranici projekta [www.eu](http://www.eu)4agri.ba.

## 3.5. Informisanje potencijalnih podnosioca prijava o javnom pozivu

Neposredno nakon objave javnog poziva Projekat će organizovati informativne sesije tokom kojih će se prezentirati najvažniji aspekti javnog poziva te ukazati na najčešće greške i propuste prilikom izrade prijave i projektnog prijedloga. Ukoliko ne bude moguće održati sesije uz fizičko prisustvo, Projekat će istu održati putem nekih od online kanala (*Facebook, Microsoft Teams, Zoom* ili slično). Konačna informacija o održavanju informativne sesije će biti objavljena na web stranici projekta EU4AGRI [www.eu4agri.ba](http://www.eu4agri.ba), UNDP web stranici [www.ba.undp.org](http://www.ba.undp.org) kao i putem medija.

# 4. BODOVANJE I ODABIR KORISNIKA SREDSTAVA MJERE PODRŠKE

Podnesene prijave će provjeravati i ocjenjivati Komisija sastavljena od imenovanih predstavnika UNDP-a. Predstavnici relevantnih institucija (članovi operativne radne grupe za poljoprivredu i ruralni razvoj u okviru Projekta EU4AGRI) će također učestvovati u čitavom procesu ocjenjivanja pristiglih prijava.

Sve dostavljene prijave će se ocjenjivati u tri koraka, u skladu sa ispod propisanim kriterijima. **Prvi korak** je eliminatoran i predstavlja provjeru administrativne usklađenosti i ispunjenost općih kriterija. **Drugi korak** podrazumijeva bodovanje podnesenog prijedloga na osnovu kvalitativnih kriterija definisanih u poglavlju 2.7.2 i u skladu sa tabelom za bodovanje. **Treći korak** predstavlja terensku posjetu podnosiocima prijava koji su prošli prethodna dva koraka.

## Korak 1: Otvaranje pristiglih prijava, provjera administrativne usklađenosti i ispunjenosti općih i posebnih kriterija

U sklopu prvog koraka, po prijemu i otvaranju prijava, provjerava se njihova usklađenost s administrativnim te općim kriterijima (poglavlje 2.7.1.).

Ukoliko podnesena prijava ne zadovoljava navedene zahtjeve, **prijava neće biti dalje razmatrana.**

## Korak 2: Bodovanje prijava

Prijave koje su zadovoljile administrativnu provjeru, ispunile opće kriterije prihvatljivosti podnosioca prijava i same prijave ocjenjuju se na osnovu kriterija navedenih u nastavku.

TABELA: OCJENA PRIJAVA NA OSNOVU KVALITATIVNIH KRITERIJA

|  |  |  |  |  |  |
| --- | --- | --- | --- | --- | --- |
| **Br.** | **Kriterij** | | **Bodovi** | **Max. bodova** | **Sredstva verifikacije** |
| 1 | Vlasnik ili odgovorno lice podnosioca prijave je žena | DA | 5 | 5 | Kopija registracije podnosioca prijave (preduzeće, obrt, preduzetnik, zadruga); Kopija lične/osobne karte podnosioca |
| NE | 0 |
| 2 | Vlasnik/ca ili odgovorno lice podnosioca prijave je mlađi/a od 40 godina | DA | 5 | 5 | Kopija lične/osobne karte podnosioca |
| NE | 0 |
| 3 | Vlasnik/ca ili odgovorno lice podnosioca prijave je osoba s invaliditetom | DA | 5 | 5 | Ljekarsko uvjerenje ili drugi zvanični dokument koji dokazuje da je vlasnik ili odgovorno lice osoba sa invaliditetom |
| NE | 0 |
| 4 | Godine iskustva u poslovanju u poljoprivredno-prehrambenom sektoru | više od 2, a manje ili jednako 5 | 30 | 30 | Kopija registracije podnosioca prijave;  Relevantne kopije faktura za prodate proizvode (najmanje 3 po godini poslovanja) iz kojih je vidljivo koliko dugo podnosilac prijave posluje u sektoru primarne poljoprivredne proizvodnje/prerade poljoprivrednih proizvoda |
| više od 5 | 15 |
| 5 | Investicija je planirana na teritoriji jedinica lokalne samouprave (JLS) koje spadaju u nerazvijene u RS ili grupa IV u FBiH ili izrazito nerazvijene u RS ili grupa V u FBiH | Izrazito nerazvijene ili nerazvijene | 10 | 10 | Prijavni obrazac/Projektni prijedlog |
| 6 | Financijsko učešće podnosioca prijave u investiciji | Više od 35% manje ili jednako 45% učešća u ukupnim prihvatljivim troškovima | 5 | 20 | Pismo namjere sa planiranim iznosom sufinansiranja (Prilog 3); Projektni prijedlog |
| Više od 45% a manje ili jednako 55% učešća u ukupnim prihvatljivim troškovima | 10 |
| Više od 55% učešća u ukupnim prihvatljivim troškovima | 20 |
| 7 | Kvalitet narativnog dijela projektnog prijedloga | Narativni dio projektnog prijedloga je detaljan i uključuje sve segmente traženog formata i potkrijepljen je dokaznom dokumentacijom za sve tvrdnje. | 40 | 40 | Prijavni obrazac/Projektnog prijedloga |
| Narativni dio projektnog prijedloga je popunjen u skladu sa propisanim formatom, pruženi su odgovori na sva pitanja ali nije dat detaljan opis niti je dostavljena sva dokazna dokumentacija. | 25 |
| Narativni dio projektnog prijedloga pruža minimum traženih informacija, svi segmenti propisanog formata su popunjeni ali nisu pruženi potpuni odgovori na sva pitanja. | 10 |
| 8 | Investicija se odnosi na | Prva certifikacija | 35 bodova po certifikatu | 70 | Prijavni obrazac/Projektni prijedlog; Ponude |
| Ponovna certifikacija | 10 bodova po certifikatu |
| 9 | Učešće izvoza u prihodu 2021.godine  Podnosilac prijave više od 40% prihoda ostvaruje iz izvoza. Podatak se odnosi na 2021. godinu. | Više od 50% | 35 | 35 | Detaljni financijski izvještaji (koji uključuju izvoz) |
| više od 30% a manje od 50% | 20 |
| 10 | Vrsta certifikata/standarda | * ISO 9001 * ISO 1400 * ISO 4500 | 10 bodova po certifikatu | 50 | Prijavni obrazac/Projektni prijedlog |
| * HACCP/ISO 2200/ FSSC 22000 * Halal * Košer * IFS, * GMP * BRC * Organska proizvodnja * GlobalGAP, GRASP * SQF * Ostali međunarodni standardi za hranu ili primarnu poljoprivrednu proizvodnju | 25 bodova po certifikatu |
| **11** | Budžet je realan (podnosilac prijave je dao detaljno objašnjenje vezano za kalkulaciju troškova uključenih u budžet) | | 0-15 | 15 | Projektni prijedlog; Budžet projekta |
| **12** | Dinamika realizacije projekta je realna i uključuje sve korake potrebne za sticanje certifikata | | 0-15 | 15 | Prijavni obrazac/Projektni prijedlog |
| **Maksimalan ukupan broj bodova:** | | | | **300** |  |

Nakon ocjenjivanja prijedloga u skladu s navedenim kriterijima, definiše se rang lista u skladu s ostvarenim brojem bodova. **Da bi prijave bile dalje razmatrane moraju osvojiti minimalno 100 od ukupnih 300 bodova.**

U slučaju da dva ili više prijedloga projekata imaju isti broj bodova, prednost će se davati onim prijedlozima koji ostvare veći broj bodova u odnosu na sljedeće kriterije, uzimajući u obzir prioritetni redoslijed navedenih kriterija:

1. Vrsta certifikata
2. Investicija se odnosi na prvu certifikaciju
3. Podnosilac prijave više od 40% prihoda ostvaruje iz izvoza. Podatak se odnosi na 2021. godinu
4. Podnosioci prijava su mladi, žene, osobe sa invaliditetom

## Korak 3: Posjeta na terenu

Komisija sačinjena od predstavnika UNDP-a i institucionalnih partnera će vršiti posjetu na terenu podnosiocima prijava koji su uspješno prošli provjeru ispunjenosti općih i posebnih kriterija prihvatljivosti, bodovanje na osnovu kvalitativnih kriterija i ocjene projektnog prijedloga. Cilj kontrole na terenu je da provjeri da li su informacije naznačene u dostavljenoj prijavi i pratećoj dokumentaciji u skladu sa stvarnim stanjem na terenu. Nakon završene terenske provjere i pripremljenih zapisnika će biti donešena konačna odluka o odabiru prijava.

**NAPOMENA:**

**SVAKO VJEŠTAČKO STVARANJE USLOVA ZA DOBIVANJE PREDNOSTI ZA PODNESENU PRIJAVU SMATRA SE GRUBIM KRŠENJEM PRAVILA OVOG JAVNOG POZIVA. TAKVE PRIJAVE ĆE BITI AUTOMATSKI ISKLJUČENE IZ DALJNJEG RAZMATRANJA.**

**PORED OVOGA, SVAKI POKUŠAJ UTICAJA NA PROCES OCJENJIVANJA PRIJAVA KAO I OTKRIVANJE INFORMACIJA O PROCESU OCJENJIVANJA, UKLJUČUJUĆI I ŽALBENI PROCES, PRIJE NJEGOVOG ZAKLJUČIVANJA ĆE REZULTIRATI ODBIJANJEM TAKVIH PRIJAVA/ŽALBI**.

# 5. OBAVIJEST O REZULTATIMA POZIVA

Komisija za odabir će nakon ocjenjivanja pristiglih prijava napraviti preliminarnu listu odabranih projekata koja će biti objavljena na web stranici [www.ba.undp.org](http://www.ba.undp.org).

Na rezultate preliminarne liste podnosioci prijava mogu uložiti prigovor, uz odgovarajući dokaz, u roku od 7 dana od dana objave preliminarne liste. Prigovori se predaju u zatvorenoj koverti preporučenom poštom ili kurirskom poštom na sljedeću adresu:

**Razvojni program Ujedinjenih nacija (UNDP)**

**Projekt EU4AGRI**

**UN HOUSE**

**Zmaja od Bosne bb, 71 000 Sarajevo**

Konačna lista odabranih korisnika će također biti objavljena na web stranicama [www.ba.undp.org](http://www.ba.undp.org). Na preliminarnu i konačnu listu odabranih korisnika neće biti moguće uložiti prigovor.

Planirani vremenski okvir za provedbu procesa odabira je sljedeći[[8]](#footnote-9):

|  |  |
| --- | --- |
| **AKTIVNOSTI** | **INDIKATIVNI DATUMI** |
| Objava poziva | 14.09.2022. |
| Krajnji rok za dodatne upite i pojašnjenja | 07.10.2022. |
| Rok za podnošenje prijedloga | 14.10.2022. |
| Obavijest o preliminarnim rezultatima poziva | 30.11.2022. |
| Rok za prigovore | 08.12.2022. |
| Obavijest o konačnim rezultatima poziva | 19.12.2022. |
| Potpisivanje ugovora sa odabranim korisnicima | Decembar 2022. |
|  |  |

# 6. ODLUKA O DODJELI SREDSTAVA I POTPISIVANJE UGOVORA

Nakon odluke o dodjeli sredstava po osnovu ovog javnog poziva, odabranim korisnicima će se na potpis dostaviti ugovor o dodjeli sredstava, u skladu sa UNDP-ovim pravilima, u kojem će se definisati obaveze te rokovi realizacije samog projekta. UNDP će se obavezati da isplati sredstva u skladu s odabranim prijavama i ugovorom, dok će se korisnici obavezati da će sve planove i obaveze koje su naveli u prijavi i koje su ocjenjivane tokom evaluacije realizirati. Novčana sredstva koja će biti isplaćena odabranim korisnicima će biti uslovljena realizacijom predstavljenih projekata i obaveza. Ovi projekti i preuzete obaveze bit će predmet detaljnog praćenja i kontrole. Nepotpuna realizacija i odstupanja od projekata prezentiranih kroz prijave će rezultirati potpunim povlačenjem novčanih sredstava od strane UNDP-a.

Po odobrenju prijedloga projekata, korisnici će **morati dostaviti bankovnu garanciju** na ukupan odobreni iznos financijske podrške plus PDV na odobrena sredstva financijske podrške, ukoliko odaberu **avansnu isplatu sredstava podrške**. Više informacija o sadržaju i izdavanju bankovne garancije je dato u dijelu *2.6. Visina bespovratnih sredstava.*

Korisnici sredstava podrške moraju osigurati **održivost projekta**, odnosno moraju osigurati:

* vlasništvo nad materijalnom ili nematerijalnom imovinom nabavljenom kao rezultat podrške ostaje nepromjenjeno, tj. korisnik ne smije prodavati, otuđivati, prebacivati ili na bilo koji drugi način izvršiti transfer nad vlasništvom nabavljenih stvari prema trećim fizičkim i pravnim licima minimalno 3 godine od završetka ugovora;
* održavanje opreme i druge imovine nabavljene tokom projekta u skladu sa preporukama proizvođača i/ili dobavljača;
* čuvanje cjelokupne dokumentacije koja se odnosi na Ugovor sa UNDP od dana sklapanja Ugovora minimalno tokom trajanja Projekta koji su podržali realizaciju investicije.

Korisnici su obavezni da dostavljaju izvještaje Projektu na godišnjem nivou do kraja 2023. godine, kako bi se omogućilo praćenje (monitoring) razvojnih efekata u sektoru poljoprivrede. U slučaju odstupanja ili nepoštivanja odredbi mjere podrške, UNDP će pokrenuti postupak za povrat sredstava.

# 7. NAČIN ISPLATE SREDSTAVA

Isplata sredstava odabranim korisnicima se može vršiti na dva načina:

1. Korisnik **finansira cjelokupnu investiciju** sopstvenim ili kreditnim sredstvima, a po završetku investicije i ispunjenja svih ugovornih obaveza dostavlja dokaznu dokumentaciju koju Projekat verificira (uključuje i terensku posjetu), te ukoliko su sve Ugovorne obaveze ispunjene Projekat vrši isplatu odobrenih sredstava (refundiranje troškova).
2. Korisnik dobije **avansnu uplatu odobrenih sredstava** podrške za realizaciju predmetne investicije. U ovom slučaju će se koristiti instrument **bankovne garancije** za osiguranje odobrenih sredstava. Instrument bankovne garancije je detaljnije opisan u poglavlju 2.6. Visina bespovratnih sredstava.

# 8. PODRŠKA U TOKU REALIZACIJE INVESTICIJA

U skladu sa dostupnim projektnim resursima, Projekat će pružiti tehničku pomoć odabranim korisnicima sredstava financijske podrške u realizaciji odobrene investicije.

# 9. IZVJEŠTAVANJE I PRAVDANJE TROŠKOVA ZA PREDMETNU INVESTICIJU

**Izvještavanje**

Odabrani korisnici sredstava finansijske podrške su dužni vršiti izvještavanje o napretku provođenja predmetnog projekta, uključujući izvještaj(e) o napretku i završni tehnički izvještaj. Izvještaji o napretku trebaju sadržavati sve pojedinosti o aktivnostima i dokaze vezane uz provođenje predmetnog projekta.

Uz izvještaje je potrebno dostaviti i dokumentaciju koja potkrepljuje realizaciju ciljeva postavljenih u Ugovoru o financijskoj podršci, kao što su:

* Kopiju dokumentacije o toku procedure uvođenja standarda kvaliteta ili certifikacije
* Kopiju uvedenih standarda kvaliteta ili certifikata.
* Finansijske izvještaje (bilanse stanja i uspjeha) i sl.

**Pravdanje troškova**

Pravdanje troškova za predmetnu investiciju će se vršiti putem finansijskog izvještaja i odgovarajuće dokumentacije, čiji datumi izdavanja mogu biti samo poslije datuma potpisivanja Ugovora.

Sve uplate vezane za investiciju i ugovor sa UNDP BiH se MORAJU vršiti isključivo putem bankovnog računa (100%) i moraju imati dokaz o plaćanju. Gotovinska plaćanja, kompenzacije i ostali vidovi plaćanja se neće prihvaćati. Finansijski izvještaj mora pratiti **originalna** dokumentacija za pravdanje troškova (fakture, predračuni/ponude, otpremnice, carinske deklaracije, bankovni izvodi, nalozi za plaćanje i slično)**.**

Detaljne informacije o načinu i dinamici izvještavanja i pravdanja troškova korisnici će dobiti nakon potpisivanja ugovora o finansijskoj podršci.

Projekat će odabranim korisnicima osigurati odgovarajuće obrasce i upute za izvještavanje i pravdanje troškova.

# 10. KONTROLA REALIZACIJE INVESTICIJE I PRAĆENJE

Komisija sačinjena od predstavnika Projekta i institucionalnih partnera će provoditi detaljno praćenje provedbe odobrenih investicija. Podnosilac prijave se svojim potpisom na prijavi za ovaj javni poziv obavezuje da će omogućiti neometan i cjelovit pristup dokumentaciji, poslovnom prostoru i ostalim relevantnim objektima i opremi, kako bi se mogao utvrditi stvarni stepen provedbe investicije. Svrha takvih posjeta s jedne strane je provjera realizacije investicije u skladu sa dogovorenim planovima, provjera postojanje opreme, mašina i objekata koji su predmet investicije, njihove ispravnosti i namjenskog korištenja itd. S druge strane, posjete služe za prikupljanje informacija i podataka o izvršenju i učinku investicije u prerađivačkom kapacitetu u smislu povećanja produktivnosti, smanjenja troškova operacija, kao i povećanja prihoda i profitabilnosti.

Za vrijeme kontrole na terenu komisija će provjeravati poslovni i proizvodni prostor, objekte, uređaje i robu, kao i poslovnu dokumentaciju korisnika sredstava financijske podrške. Dodatno, komisija će također provjeriti odredbe kontrolne liste za zaštitu životne sredine i ostale zahtjeve ispunjavanja nacionalnih standarda u skladu sa važećim zakonskim propisima. Komisija može provjeriti i dokumentaciju podnosioca zahtjeva koja se odnosi na ta prava, provjeriti poslovne knjige i dokumente kao što su računi, popisi, dokumentacija o prihvatljivosti, potvrde plaćanja, popisi garantnih listova, odluke/rješenja, ugovori, potvrde, podaci o korištenom materijalu i izvršenim radovima, kao i bankovni izvještaji koje posjeduje korisnik.

Praćenje korisnika će se vršiti i nakon završene investicije u toku trajanja Projekta. Korisnik je dužan sarađivati sa projektnim osobljem i komisijama za praćenje prilikom terenskih posjeta, kao i pružati potrebne informacije i dokumentaciju o samom poslovanju korisnika i uticaju provedene investicije na poslovanje korisnika.

Sve zloupotrebe odobrenih projektnih sredstava će biti istražene i po potrebi sankcionisane u saradnji sa nadležnim institucijama BiH, entiteta i drugih nivoa vlasti.

# 11. PROMOCIJA PROJEKATA I OZNAČAVANJE OBJEKATA I OPREME FINANSIRANIH KROZ MJERU PODRŠKE PROJEKTA

Korisnik sredstava mjere podrške s kojim se potpiše Ugovor u okviru ovog javnog poziva će biti propisno označen (poslovna jedinica) informativnom pločom koja jasno naznačava da je poslovanje tog korisnika financirano sredstvima EU kroz ProjekatEU4AGRI. Informativna ploča treba biti izrađena od trajnog materijala (npr. plastike, metala itd.) i treba nositi natpis „Finansirano sredstvima EU kroz projekt EU4AGRI“.

Svim korisnicima mjere podrške bit će dostavljene smjernice o vidljivosti projekta EU4AGRI koje su obavezujuće pri promociji i kreiranju promotivnog sadržaja vezanog za investiciju.

# 12. IZMJENE I/ILI ISPRAVKE JAVNOG POZIVA

Javni poziv je moguće izmijeniti ili ispraviti najkasnije do 30.09.2022. godine. Izmjena i/ili ispravak Javnog poziva objavljuje se na web stranicama na kojima je objavljen Javni poziv.

# PRILOZI

**Prilog 1. Obrazaci za prijavu na javni poziv (**Projektni prijedlog)

Ovaj dokument je dostupan kao poseban Word dokument i može se pronaći u sekciji Prilozi.

**Prilog 2. Obrazac budžeta projektnog prijedloga**

Ovaj dokumenti je dostupan kao poseban Excel dokument i može se pronaći u u sekciji Prilozi.

**Prilog 3. Pismo namjere za sufinansiranje projekta**

Ovaj dokument je dostupan kao poseban Word dokument i može se pronaći u sekciji Prilozi.

**Prilog 4. Lista za provjeru dostavljene dokumentacije**

Ovaj dokument je dostupan kao poseban Word dokument i može se pronaći u sekciji Prilozi.

**Prilog 5. Izjava o poslovanju u skladu sa UN global compact principima**

Ovaj dokument je dostupan kao poseban Word dokument i može se pronaći u sekciji Prilozi.

1. Kod prerade poljoprivrednih proizvoda prihvatljivi su podnosioci prijave čija je preovlađujuća djelatnost po standardnoj klasifikaciji djelatnosti pripada u Područje C („Prerađivačka industrija“), Oblast: 10 („Proizvodnja prehrambenih proizvoda“), grane: od 10.01 do 10.08, te iz Oblasti 11 (Proizvodnja pića), grane 11.02, 11.05 i 11.07 (izuzev proizvodnje mineralne vode i drugih flaširanih voda). [↑](#footnote-ref-2)
2. Preduzeća sa manje od 250 zaposlenih i prometom do 50 miliona. [↑](#footnote-ref-3)
3. Pod **ponovnom certifikacijom** se podrazumijeva certifikacija u slučaju kada je inicijalni certifikat istekao najkasnije 31.12.2021. godine i nije obnovljen (nije urađena recertifikacija) uslijed negativnih efekata pandemije COVID 19 na poslovanje podnosioca prijave. Primjer: podnosilac je bio certificiran u skladu sa ISO 22000, certifikat je važio do 30.09.2021. godine ali zbog negativnih efekata COVID -19 isti nije obnovljen na vrijeme pa kroz ovaj javni poziv podnosilac radi ponovnu certifikaciju u skladu sa ISO 22000. [↑](#footnote-ref-4)
4. Prema izvještaju o Socio-ekonomskim pokazateljima po općinama u FBiH za 2020. godinu, nerazvijene JLS u FBiH su U skladu sa tabelom 1 u V grupu (izrazito nerazvijene općine) spadaju: Vareš, Ključ, Ravno, Domaljevac-Šamac, Bužim, Foča, Drvar, Glamoč, Teočak, Pale, Čelić, Sapna, Bosansko Grahovo i Dobretići. U grupu IV (nerazvijene općine) spadaju: Fojnica, Zavidovići, Olovo, Kalesija, Stolac, Bosanska Krupa, Tomislavgrad, Gornji Vakuf-Uskoplje, Grad Cazin, Velika Kladuša, Kladanj, Odžak, Sanski Most, Prozor i Bosanski Petrovac. Izvještaj dostupan na sljedećem [linku](https://fzzpr.gov.ba/files/Socioekonomski%20pokazatelji%20po%20op%C4%87inama/Socioekonomski%20pokazatelji%202020..pdf).

   Prema odluci Vlade RS, nerazvijene JLS u RS-u za 2020. godinu su  Nerazvijene jedinice lokalne samouprave su: Bratunac, Višegrad, Vlasenica, Donji Žabar, Kostajnica, Ljubinje, Nevesinje, Novi Grad, Petrovac, Petrovo, Ribnik, Rogatica, Han Pijesak, Šamac i Šipovo. Izrazito nerazvijene jedinice lokalne samouprave su: Berkovići, Vukosavlje, Istočni Drvar, Istočni Mostar, Istočni Stari Grad, Jezero, Kalinovik, Kneževo, Krupa na Uni, Kupres, Lopare, Novo Goražde, Osmaci, Oštra Luka, Pelagićevo, Rudo, Srebrenica, Trnovo, Čajniče i Šekovići. Odluka je dostupna na sljedećem [linku](https://www.paragraf.ba/dnevne-vijesti/25112019/25112019-vijest1.html). [↑](#footnote-ref-5)
5. Prihvatljive zemlje su: Austrija, Belgija, Bugarska, Češka Republika, Hrvatska, Kipar, Danska, Estonija, Finska, Francuska, Nemačka, Grčka, Mađarska, Irska, Italija, Letonija, Litvanija, Luksemburg, Malta, Holandija, Poljska, Portugal, Rumunija, Slovačka, Slovenija, Španija, Švedska, Velika Britanija, Albanija, Bosna i Hercegovina, Crna Gora, Srbija, Turska, Sjeverna Makedonija, Island, Lihtenštajn, Norveška, Alžir, Jermenija, Azerbejdžan, Belorusija, Egipat, Gruzija, Izrael, Jordan, Liban, Libija, Moldavija, Maroko, Sirija, Tunis, Ukrajina i Palestina i Kosovo. [↑](#footnote-ref-6)
6. Ukoliko bude potrebno, UNDP zadržava pravo prije potpisivanja ugovora zatražiti dokaze da se korisnik mjere podrške ne nalazi u navedenoj situaciji. [↑](#footnote-ref-7)
7. Pogledati fusnotu br. 16. [↑](#footnote-ref-8)
8. Ovo je indikativan vremenski okvir koji je podložan izmjenama. Ukoliko do njih dođe biti će iskomunicirane putem web stranice [www.ba.undp.org](http://www.ba.undp.org) [↑](#footnote-ref-9)